Consiliul Superior al Magistraturii, în calitate de coordonator al proiectului JUST/2011/JPEN/AG/2956 - “*Îmbunătăţirea înţelegerii reciproce cu scopul consolidării încrederii între autorităţile judiciare din statele membre ale Uniunii Europene*”, în cooperare cu Institutul Naţional al Magistraturii, anunţă iniţierea procedurii de selecţie a experţilor formatori pentru cele **4 seminarii** care vor fi organizate în cadrul proiectului.

În cadrul fiecărui seminar vor fi implicaţi experţi naţionali, precum şi experţi străini specializaţi în cooperarea în materie penală, desemnaţi de partenerii externi ai proiectului (Institutul Judiciar din Bulgaria, Ministerul Justiţiei din Cehia, Şcoala Judiciară din Polonia şi Şcoala Judiciară a Consiliului General al Puterii Judiciare din Spania).

Identificarea şi selecţia experţilor se vor realiza luând în considerare următoarele criterii:

1. Expertiză demonstrată în materia specifică (drept penal), cum ar fi cel puţin 5 ani de experienţă practică în cooperarea judiciară în materie penală, ca judecător, procuror sau personal de specialitate al unei autorităţi centrale având abilităţi de formare dovedite (experienţă în activităţi de formare profesională, moderare de workshop-uri, etc.) experienţă academică sau didactică de cel puţin 5 ani în drept european şi internaţional penal sau cooperare judiciară penală. CV-urile şi formularele de înscriere ale experţilor vor fi transmise în variantă electronică la adresele următoare: florin.radu@csm1909.ro şi diana.mihaila@just.ro;
2. Disponibilitate pentru participarea la întâlnirea preliminară a experţilor (iunie 2013), la unul sau mai multe seminarii programate conform calendarului de mai jos, precum şi la conferinţa finală a proiectului (23 – 24 octombrie 2014);
3. Interes real in tematica proiectului şi angajament pentru a contribui ştiinţific la obiectivul proiectului, prin elaborarea de materiale, studii de caz, compilarea pachetelor legislative şi a altor informaţii relevante pentru proiect;
4. Fluenţă verbală şi scrisă în limba engleză. Limba de lucru a proiectului este **limba engleză,** **motiv pentru care toți experţii selectaţi trebuie să aibă un nivel ridicat de cunoaştere a acestei limbi, pentru a putea fi implicaţi în mod activ în activităţile seminariilor** **şi de a elabora materialele scrise**.

Condiţiile generale de participare sunt următoarele:

* În cadrul proiectului vor fi organizate **4 seminarii** şi o **conferinţă finală**. Experţii vor putea participa la unul sau la mai multe seminarii.
* Experţii ar trebui să participe şi la **conferinţa finală**, care va avea loc în perioada 23 – 24 octombrie 2014 şi în care vor fi dezbătute concluziile şi problemele ridicate de participanţi în cadrul seminariilor;
* Toate cele 4 seminarii şi conferinţa finală vor fi organizate la Bucureşti, la sediul INM (Bd. Regina Elisabeta, nr. 53);
* Seminariile vor fi organizate sub forma unor **procese simulate**. Participanţii vor fi împărţiţi în două grupuri, fiecare având de rezolvat un caz practic, iar solicitările de asistenţă judiciară vor fi transmise celuilalt grup, pentru rezolvarea acestora. De asemenea, fiecare grup va trebui să soluţioneze cazul practic propriu pe baza răspunsului primit (Proiectul agendei este ataşat). Agenda va include, de asemenea, prezentări (prelegeri) privind noile instrumente utilizate în cooperarea internaţională în materie penală, astfel că experţii vor putea alege dacă doresc să fie lectori sau moderatori ai grupurilor de lucru;
* Activităţile proiectului se vor desfăşura potrivit următorului **calendar**:

|  |  |
| --- | --- |
| Seminar | Perioadă |
| Seminar 1 | 21 – 22 noiembrie 2013 |
| Seminar 2 | 3 – 4 aprilie 2014 |
| Seminar 3 | 5 – 6 iunie 2014 |
| Seminar 4 | 18 - 19 septembrie 2014 |
| Conferinţa finală | 23 – 24 octombrie 2014 |

* Data limită de transmitere a CV-urilor şi a formularelor de înscriere este **31 martie 2013**;
* **Experţii selectaţi vor fi contactaţi în mod direct, în vederea stabilirii detaliilor organizatorice** legate de implicarea acestora în cadrul proiectului, de transportul şi de cazarea acestora în Bucureşti pe timpul seminariilor şi a conferinţei finale (Consiliul Superior al Magistraturii se va ocupa de toate aspectele organizatorice pentru toţi participanţii);
* CSM, cu sprijinul financiar al Uniunii Europene, va acoperi costurile de transport, oferind şi o diurnă pentru suportarea costurilor pentru cazare şi masă.
* Experţii vor primi un onorariu de 275 de euro/zi (fiecare seminar va dura două zile). Pentru materialele scrise, bugetul permite plata unei sume suplimentare de 275 de euro/zi pentru un număr maxim de 28 de zile lucrătoare (până la 7700 Euro, în funcţie de materialele pe care le vor elabora pentru seminar şi pentru handbook-ul proiectului).

**Florin-Răzvan RADU**

**Director al Direcţiei Afaceri Europene, Relaţii Internaţionale şi Programe**

**Coordonator de proiect**